ODLUČNIJE U BORBI SA “BELOM KUGOM” 

Na devet rođenih, 15 umrlih

* Slavica Đukić-Dejanović, ministarka bez portfelja, navela je da je demografska slika u Srbiji zastrašujuća, budući da se godišnje broj smanjuje za oko 40.000 ljudi, pozvavši Niš da se prijavi za sredstva kojim se unapređuju mere pronatalitetne politike
*Za mere pronatalitetne politike iz republičke kase u nastupajućoj godini biće izdvojeno 650 miliona,što je za 15o miliona dinara više nego ove godine,najavila je ministarka Đukić Dejanović, gostujući juče u Gradskoj kući  
* Niška demografska slika na nivou srpskog proseka, te je, takođe, neophodna odlučnija borba za rast nataliteta i udela mlađeg stanovništva      
 
 Niš ne odstupa od ukupnih prosečnih pokazatelja odnosa rođenih i umrlih, kao i starosti stanovništva, ali taj srpski prosek je zastrašujući, budući da Srbija godišnje izgubi 35.000-40.000 stanovnika, tj. ceo jedan grad srednje veličine. Jedan od načina da se ublaže posledice većeg mortaliteta i podstakne rast nataliteta je i izdvajanje 650 miliona dinara za mere pronatalitetne politike iz republičkog budžeta za narednu godinu, što je za 150 miliona dinara više nego ove godine, rečeno je na jučerašnjoj sednici Saveta za zdravlje Grada Niša. 
 Slavica Đukić-Dejanović, ministarka bez portfelja, zadužena za pronatalitetnu politiku, pozvala je Grad Niš da prijavi projekte, kako bi dobila sredstva iz republičke kase za poboljšanje stope prirodnog priraštaja i ukupnog kvaliteta života.
 “Povećali smo budžet za ove mere i Grad Niš treba da odredi svoje prioritete i prijavi se za sredstva. Moramo da pomognemo opštinama poput Niške Banje, u kojoj je loša demografska situacija, ili Gadžinom Hana. Demografski parametri u Srbiji jesu zastrašujući, ali i naredne godine želimo da se time  bavimo organizovano, sa više sredstava. Taj proces jeste spor, ali neophodan. Ako nešto sada popravimo, kako kažu demografi, rezultati će doći za 15 godina”, navela je Đukić-Dejanović.
 U Nišu se na 1.000 stanovnika rodi devet beba, a umre 15 ljudi, pokazuje statistika. Nišlije su prosečno stare 44 godine, što je, takođe, na nivou proseka u Srbiji, koji iznosi 43 godine. Međutim, kada je reč o pojedinačnim opštinama, podaci pokazuju da je najnepovoljnija demografska slika u Niškoj Banji, koja, primera radi, ima najveću stopu mortaliteta, od 15,8 odsto, u odnosu na druge niške opštine. Po demografskim parametrima, najperspektivnija je opština Pantelej, sa najvećim brojem mladog stanovništva i najmanjom stopom mortaliteta u gradu, od 10, 7 odsto.     
 Prof. dr Branislav Tiodorović istakao je da prirodni priraštaj u Nišu iznosi minus tri i po odsto.
 “Imamo depopulaciju. Doduše, imamo malo poboljšanje nataliteta poslednjih godina, ali se povećala i populacija starijih od 50 godina. Najčeći uzrok smrtnosti su kardiovaskularna oboljenja. Poražavajuće je i da je Niš jedan od tri srpska grada sa najvećim razvodom brakova”, naglasio je prof. dr Tiodorović.
 Iz gradskog budžeta za pronatalitetne mere izdvaja se četiri odsto sredstava. Mirjana Popović, sekretar Sekretarijata za dečiju i socijalnu zaštitu podsetila je da se sredstva izdvajaju, između ostalog,  za nezaposlene porodilje, prvorođeno dete, vantelesnu oplodnju, regresiranje cene boravka u vrtićima i kao jedan od retkih pozitivnih demografskih pokazatelja navela podatak da se povećava broj porodica sa više dece.
                                                   O.M.  
Antrfile 1

Grad, a ne opština

 Slavica Đukić-Dejanović objasnila je da za republička sredstva može da konkuriše Grad Niš, a ne gradske opštine. Time je ona objasnila “previd” do koga je došlo kada se opština Medijana prijavila za sredstva namenjena merama pronatalne politike i nije ih dobila. 
 Gradonačelnik Darko Bulatović obećao je da će za narednu godinu konkurisati Grad.
     
Antrfile 2

Crna demografija u Hanu

U Gadžinom Hanu je demografska slika posebno alarmantna, budući da se na 1.000 stanovnika rodi svega pet beba, a umre više od 20 ljudi

LEG:TREBA DA POČENEMO DA RADIMO ODMAH,DA BI ZA 15 GODINA BILO BOLJE:prijem za Slavicu Đukić Dejanović u Gradskoj kući
LEG:VIŠE SREDSTAVA ZA PRONATALITETNU POLITIKU:ministarka učestvovala u radu Saveta za zdravstvo
(Projekat “Nišlije se uključuju u odlučivanje” sufinansiran iz budžeta grada Niša)